ໃນວັນທີ 15 ກຸມພາ 2022ຢູ່ທີ່ຫ້ອງປະຊຸມສະພາປະຊາຊົນແຂວງຊຽງຂວາງ ໄດ້ເປີດກອງປະຊຸມຕິດຕາມກວດກາການຈັດຕັ້ງປະຕິບັດກົດໝາຍ ແລະ ມະຕິກອງປະຊຸມສະພາແຫ່ງຊາດໃນຂົງເຂດຍຸຕິທໍາ ປີ 2021 ຢູ່ສະພາປະຊາຊົນແຂວງຊຽງຂວາງ ໂດຍການເປັນປະທານຮ່ວມຂອງ ທ່ານ ສີສຸທອນ ສ.ຜາບມີໄຊຍ໌ ຮອງປະທານຄະນະກໍາມການຍຸຕິທໍາສະພາແຫ່ງຊາດ ແລະ ທ່ານ ວຽງໄຊ ສີວິໄລ ຮອງປະທານສະພາປະຊາຊົນແຂວງ, ມີບັນດາຄະນະປະຈໍາສະພາປະຊາຊົນແຂວງ, ປະທານ-ຮອງປະທານຄະນະກໍາມະການ, ຄະນະເລຂາທິການ, ບັນດາຫົວໜ້າພະແນກການ, ກົມກອງທີ່ຢູ່ໃນຂົງເຂດຍຸຕິທໍາ, ທິມງານທີ່ມາຈາກສະພາແຫ່ງຊາດ, ຫົວໜ້າ-ຮອງຫົວໜ້າຂະແໜງ ແລະ ພະນັກງານສະພາປະຊາຊົນແຂວງເຂົ້າຮ່ວມ
ເພື່ອຕິດຕາມກວດກາການຈັດຕັ້ງຜັນຂະຫຍາຍມະຕິຂອງກອງປະຊຸມສະພາແຫ່ງຊາດ, ເປັນການຊຸກຍູ້ການຈັດຕັ້ງຜັນຂະຫຍາຍມະຕິຂອງຄະນະບໍລິຫານງານສູນກາງພັກ ແລະ ຕິດຕາມກວດກາຜົນກະທົບການແຜ່ລະບາດຂອງພະຍາດໂຄວິດ19 ຕໍ່ການປະຕິບັດໜ້າທີ່ວຽກງານໃນຂົງເຂດວຽກງານຍຸຕິທໍາ. ໃນທີ່ປະຊຸມ ທ່ານ ວຽງໄຊ ສີວິໄລ ໄດ້ກ່າວຕ້ອນຮັບ ແລະ ໄດ້ລາຍງານສະພາບການຕິດຕາມກວດກາ ແລະ ການຈັດຕັ້ງຜັນຂະຫຍາຍ 2ວາລະແຫ່ງຊາດຄື: ການແກ້ໄຂຄວາມຫຍຸ້ງຍາກທາງດ້ານເສດຖະກິດການເງິນ ແລະ ບັນຫາຢາເສບຕິດ, ໄດ້ຮັບຟັງການລາຍງານຂອງອົງການໄອຍະການແຂວງກ່ຽວກັບການຈັດຕັ້ງປະຕິບັດພາລະບົດບາດ, ບົດບາດ, ສິດ ແລະ ໜ້າທີ່ໃນການຮ້ອງຟ້ອງຜູ້ຖືກຫາຂຶ້ນສານ, ການຕິດຕາມກວດກາການປະຕິບັດໜ້າທີ່ຂອງໄອຍະການ, ອົງການສືບສວນ-ສອບສວນ, ຮັບຟັງການລາຍງານຂອງສານປະຊາຊົນແຂວງກ່ຽວກັບການປະຕິບັດພາລະບົດບາດ, ສິດ ແລະ ໜ້າທີ່ ໃນການຍົກສູງຄຸນນະພາບການດໍາເນີນຄະດີຂອງສານ, ການປະຕິບັດໜ້າທີ່ຂອງຜູ້ພິພາກສາ, ຮັບຟັງການລາຍງານຂອງອົງການສືບສວນ-ສອບສວນໃນການຈັດຕັ້ງປະຕິບັດວາລະແຫ່ງຊາດກ່ຽວກັບການແກ້ໄຂບັນຫາຢາເສບຕິດ ແລະ ການດໍາເນີນຄະດີຂອງເຈົ້າໜ້າທີ່ສືບສວນ-ສອບສວນ ແລະ ສະພາບການຈັດຕັ້ງປະຕິບັດກົດໝາຍຢູ່ຄ້າຍຄຸ້ມຂັງດັດສ້າງ ໃນປີ 2021, ຮັບຟັງການລາຍງານຂອງອົງການກວດກາລັດແຂວງ ກ່ຽວກັບການປະຕິບັດໜ້າທີ່ໃນການຕ້ານສະກັດກັ້ນ, ການສໍ້ລາດບັງຫຼວງ ແລະ ການກວດສອບບັນດາໂຄງການລົງທຶນຂອງລັດປະຈໍາປີ 2021 ແລະ ທິດທາງແຜນການປີ 2022, ຮັບຟັງການລາຍງານຂອງພະແນກຍຸຕິທໍາແຂວງ ກ່ຽວກັບສະພາບການຈັດຕັ້ງປະຕິບັດບັນດາຄໍາຕັດສິນຂອງສານ ໃນປີ 2021. ນອກນັ້ນຍັງຍົກໃຫ້ເຫັນບັນດາຜົນງານການເຄື່ອນໄຫວວຽກງານຂອງຂົງເຂດຍຸຕິທໍາ ເຊິ່ງເຫັນໄດ້ຂໍ້ສະດວກ, ຂໍ້ຫຍຸ້ງຍາກ ໃນການຈັດຕັ້ງປະຕິບັດພາລະບົດບາດຂອງຕົນໃນໄລຍະຜ່ານມາ ໃຫ້ທີ່ປະຊຸມໄດ້ຮັບຟັງ, ພ້ອມທັງປະກອບຄໍາເຫັນ ແລະ ແລກປ່ຽນເຊິ່ງກັນ ແລະ ກັນ ເພື່ອເປັນທິດທາງແກ້ໄຂ ໃນຕໍ່ໜ້າ ເພື່ອໃຫ້ການເຄື່ອນໄຫວວຽກງານຂອງຂົງເຂດຍຸຕິທໍາ ມີປະສິດທິພາບ ແລະ ປະສິດທິຜົນດີກວ່າເກົ່າ.
ສະພາປະຊາຊົນແຂວງຊຽງຂວາງ
ຂ່າວໂດຍ: ນາງ ສຸກສະຫວັນ ອິນທະແສງ